KYK: Polisie soek man ná padwoede-voorval | Netwerk24
Deur Cara-Lee Dorfling 21 Mei 2019 22:04
Die polisie in Makhanda (Grahamstad) in die Oos-Kaap is op soek na die bestuurder van 'n wit bakkie wat onlangs by 'n padwoedevoorval betrokke was.
Die voorval het volgens die polisie Sondagmiddag in Beaufortstraat op die dorp gebeur.
'n Skermgreep van die beweerde padwoede-voorval wat Sondagmiddag in Makhanda (Grahamstad) gebeur het. Foto: Skermgreep
In 'n video van die voorval kan 'n mens sien hoe 'n man 'n ander man slaan en daarna in 'n wit dubbelkajuitbakkie klim en wegjaag. Terwyl die bakkie wegjaag, word 'n blou Tazz, wat voor teen die bakkie gestaan het, uit die pad gestamp.
Na bewering het die Tazz glo oomblikke voor die aanrandingsvoorval in trurat teen die bakkie vasgery.
Die man wat deur die bakkie-bestuurder aangerand word, was glo 'n insittende óf die bestuurder van die Tazz.
Kapt. Mali Govender, polisiewoordvoerder, sê die omstandighede rondom die voorval word nog ondersoek.
'n Klag van aanranding met die doel om ernstig te beseer is Maandag deur die man van die Tazz by die polisie aangemeld. Die man is volgens die polisie in sy 30's.
Govender sê die klag is later na gewone aanranding verander.
Die polisie weet tans nie wie die bestuurder van die bakkie was nie en niemand is teen Dinsdagmiddag in verband met die voorval aangekeer nie.